ช่วยสรุปเรื่อง การคำนวณ NAV ให้หน่อยค่ะ
การคำนวณ NAV ช่วยแก้ปัญหานี้ได้ หลักการคือคิดว่าพอร์ตเราเหมือนกองทุนรวม เราเติมเงินคือเราได้หน่วยลงทุน เมื่อมูลค่าหุ้นในพอร์ตขยับขึ้นลง NAV หรือมูลค่าหน่วยลงทุนจะขึ้นลง แต่ปริมาณหน่วยจะคงที่ แต่เมื่อใส่เงินหรือถอนเงิน ปริมาณหน่วยจะเพิ่มลด แต่มูลค่าหน่วยจะเท่าเดิม พูดแล้วงง ยกตัวอย่างดีกว่า ก่อนอื่นกำหนดให้มูลค่าหน่วยลงทุน (NAV) เริ่มต้นเท่ากับ 10.00 บาท เราเติมเงิน 10,000 บาทตอนต้นปีแปลว่าเรากำลังถือหน่วยลงทุนอยู่ 1,000 หน่วย หน่วยละ 10.00 บาท ผ่านไป 3 เดือน มูลค่าพอร์ตขยับขึ้นไปที่ 12,000 บาท เราตัดสินใจเพิ่มเงินอีก 6,000 บาท แบบนี้ต้องคำนวณ NAV ปัจจุบันก่อน ซึ่งเท่ากับมูลค่าพอร์ตหารด้วยจำนวนหน่วยรวม สรุปว่าตอนนี้ NAV 12.00 บาท เราซื้อเพิ่ม 6,000 บาท ได้เพิ่ม 500 หน่วย มูลค่าพอร์ตลงทุนเพิ่มเป็น 18,000 บาท คือ NAV 12.00 บาท จำนวน 1,500 หน่วย ต่อมามีเงินปันผลจากหุ้นเข้าบัญชีมา 2,000 บาท แบบนี้ไม่ใช่การซื้อเพิ่ม แต่เป็นผลตอบแทนการลงทุน หน่วยลงทุนเท่าเดิม แต่มูลค่าหน่วยเพิ่มมากขึ้นเป็น 20,000 บาท หรือเทียบเท่า NAV 13.33 บาท ผ่านไปอีกหกเดือน มูลค่าพอร์ตลดลงเหลือ 19,500 บาท เราตัดสินใจถอนเงินออกมาใช้จ่าย 6,500 บาท แบบนี้คือขายหน่วยลงทุน ก่อนอื่นคำนวณมูลค่า NAV ก่อนจากมูลค่ารวมหารหน่วยลงทุนรวม คือเท่ากับ 13.00 บาท ขายออก 6,500 บาท เท่ากับ 500 หน่วย สรุปตอนนี้เหลือหน่วยลงทุน 1,000 หน่วย ณ สิ้นปี มูลค่าพอร์ตรวมขยับขึ้นไปอยู่ที่ 21,500 บาท ในขณะที่ SET index ปรับตัวขึ้นมา 10% จากต้นปี รวมเงินปันผลอีก 2.5% แบบนี้เราแพ้หรือชนะตลาด? คำตอบคือเราสามารถคำนวณ NAV ได้เลย มูลค่าพอร์ต 21,500 บาท หน่วยลงทุน 1,000 หน่วย แปลว่า NAV เท่ากับ 21.50 บาท เมื่อเทียบต้นปีที่ 10.00 บาท แปลว่าเราได้ผลตอบแทนจากการลงทุนรวม 115% ชนะผลตอบแทนรวมตลาดที่ 12.5% (SET total return คือเอาส่วนต่างราคาบวกเงินปันผล) เห็นไหมว่าการคำนวณแบบ NAV จะช่วยปรับมูลค่าของการลงทุนให้แม่นยำมากขึ้นได้ หลายคนลงทุนแล้วเติมเงินระหว่างทางบ่อย ทำให้ผลตอบแทนเพี้ยน โดยเฉพาะอย่างยิ่งพอร์ตที่ขาดทุนมากและเติมเงินมาก ยิ่งหุ้นลงเงินที่เติมเข้าไปจะเฉลี่ยขาดทุนทำให้ดูไม่มาก แต่ถ้าเทียบกับผลตอบแทนจริง จะเห็นได้ว่าผลตอบแทนติดลบไปมากแล้ว
การคำนวณ NAV มีหลักการคือ คิดว่าพอร์ตคือกองทุนรวม ถ้ามูลค่าหุ้นในพอร์ตขยับขึ้นลง มูลค่าหน่วยลงทุนก็จะขึ้นลงตามไปด้วย แต่ปริมาณหน่วยคงที่ เหมือนกับกรณีที่เราเติมเงินหรือถอนเงิน การคำนวณ NAV จะช่วยปรับมูลค่าการลงทุนให้แม่นยำขึ้น
ความรู้ทางการเงิน